**REPUBLIKA SRPSKA**

**NARODNA SKUPŠTINA**

# Z A P I S N I K

# sa Šesnaeste posebne sjednice Narodne skupštine Republike Srpske,

# održane 28. i 29. decembra 2015. godine

Šesnaesta posebna sjednica Narodne skupštine Republike Srpske održana je 28. i 29. decembra 2015. godine u Banjoj Luci.

Potpredsjednik Narodne skupštine Republike Srpske g. Nenad Stevandić (u daljem tekstu: potpredsjednik) otvorio je zasjedanje Šesnaeste posebne sjednice i konstatovao da su odsustvo sa sjednice najavili narodni poslanici: g. Dragomir Vasić i g. Nedeljko Čubrilović.

Na osnovu Člana 171. stav 1. Poslovnika Narodne skupštine Republike Srpske, sjednica je zakazana na zahtjev Vlade Republike Srpske, koja je predložila i dnevni red.

U poslovnički predviđenom roku, Klub poslanika NDP je dostavio zahtjev za promjenu da se oba zakona prevedu iz hitnog u redovni postupak.

Pošto nije bilo prijavljenih za poslaničku raspravu o prijedlogu dnevnog reda, pristupilo se izjašnjavanju o prijedlogu Kluba poslanika NDP.

Prvo se glasalo o prijedlogu da se Prijedlog zakona o radu – po hitnom postupku, promjeni u Nacrt zakona o radu.

*(4 narodna poslanika su glasala ''za'', 32 su bila ''uzdržana'', 12 je glasalo ''protiv'')*

Kako je g. Dragan Čavić, kao predlagač, kasnio na početak zasjedanja sjednice, ad- hok Kolegijum je poništio glasanje da bi se predlagaču omogućilo da obrazloži svoj zahtjev za izmjenu dnevnog reda.

U raspravi su učestvovali: g. Dragan Čavić, g. Vukota Govedarica, g. Adam Šukalo i g. Goran Đorđić.

Pristupilo se izjašnjavanju o prijedlozima Kluba poslanika NDP.

Prvo se Skupština izjasnila o Prijedlogu da se Prijedlog zakona o radu – po hitnom postupku, promjeni u Nacrt zakona o radu.

*(36 narodnih poslanika je glasalo ''za'', 27 je glasalo ''protiv'', 17 je bilo ''uzdržano'')*

Prijedlog nije usvojen.

Zatim se Skupština izjasnila o Prijedlogu da se Prijedlog zakona o policiji i unutrašnjim poslovima – po hitnom postupku promjeni u Nacrt zakona o policiji i unutrašnjim poslovima.

*(36 narodnih poslanika je glasalo ''za'', 25 je glasalo ''protiv'', 18 je bilo ''uzdržano'')*

Prijedlog nije usvojen.

Skupština se izjasnila o predloženom dnevnom redu.

# DNEVNI RED

1. Prijedlog zakona o radu – po hitnom postupku;
2. Prijedlog zakona o policiji i unutrašnjim poslovima – po hitnom postupku

*(44 narodna poslanika su glasala ''za'', 30 je glasalo ''protiv'', 5 je bilo ''uzdržano'')*

Usvojen je dnevni red Šesnaeste posebne sjednice Narodne skupštine Republike Srpske.

U redovnom poslovničkom roku, dobijeni su zahtjevi za obraćanje Unije udruženja poslodavaca Republike Srpske i Konfederacije sindikata.

Na ad – hok Kolegijumu, odobreno je obraćanje i Savezu sindikata Republike Srpske, iako nisu uredno dostavili zahtjev.

# Ad – 1: Prijedlog zakona o radu – po hitnom postupku

U ime predlagača, uvodno izlaganje podnio je g. Milenko Savanović, ministar rada i boračko-invalidske zaštite.

G. Vukota Govedarica, g. Miroslav Brčkalo i g. Dragan Čavić su u ime svojih klubova poslanika najavili odsustvo sa sjednice.

Nadležni skupštinski odbori su razmatrali Prijedlog zakona i zauzeli stav da se isti razmatra na Šesnaestoj posebnoj sjednici.

Potom su se Skupštini obratili g. Obrad Belenzada predsjednik Konfederacije sindikata i g. Saša Trivić, u ime Unije udruženja poslodavaca Republike Srpske.

Gđa Ranka Mišić, predsjednik Saveza sindikata Republike Srpske, zbog nedoličnog ponašanja udaljena je iz sale Narodne skupštine Republike Srpske.

U poslaničkoj raspravi učestvovali su: g. slobodan Protić, gđa Spomenka Stevanović, g. Nenad Stevandić, predsjednik Vlade Republike Srpske Željka Cvijanović, g. Radovan Višković, gđa Zdenka Gojković, g. Ilija Stevančević, g. Nedim Čivić i g. Darko Banjac.

Zaključena je rasprava.

Završnu riječ po ovoj tački dnevnog reda dao je g. Milenko Savanović, ministar rada i boračko-invalidske zaštite.

# Ad – 2: Prijedlog zakona o policiji i unutrašnjim poslovima – po hitnom postupku

Uvodno obrazloženje po ovoj tački dnevnog reda dao je g. Dragan Lukač, ministar unutrašnjih poslova Republike Srpske.

Nadležni skupštinski odbori su razmatrali Prijedlog zakona i zauzeli stav da se isti razmatra na Šesnaestoj posebnoj sjednici Narodne skupštine Republike Srpske.

U poslaničkoj raspravi učestvovali su: g. Senad Bratić, g. Radovan Vuković, g. Mihnet Okić, g. Darko Banjac, gđa Spomenka Stevanović, g. Bojan Vidić i g. Nedim Čivić.

Zaključena je rasprava.

Završnu riječ po ovoj tački dnevnog reda dao je g. Dragan Lukač, ministar unutrašnjih poslova.

# Dan za glasanje, 29. decembar 2015. godine

Potpredsjednik je otvorio dan za glasanje i konstatovao da su odsustvo najavili narodni poslanici: g. Dušan Berić, g. Marinko Božović, g. Branko Butulija, g. Dragomir Vasić, g. Nikola Gavrić, g. Nedeljko Glamočak, g. Vukota Govedarica, gđa Simuna Žakula, g. Siniša Ilić, g. Stevo Joksimović, gđa Sonja Karadžić - Jovičević, g. Zlatko Maksimović, g. Milanko Mihajilica, g. Novak Motika, g. Želimir Nešković, gđa Slađana Nikolić, g. Igor Ostojić, g. Nade Planinčević, g. Miladin Stanić, g. Davor Šešić, gđa Zorka Andrić, g. Krsto Jandrić, g. Zdravko Krsmanović, g. Dragan Čavić, g. Nedeljko Čubrilović, g. Goran Đorđić, g. Adam Šukalo, g. Branislav Borenović, g. Perica Bundalo, g. Miroslav Brčkalo, g. Dragan Galić, g. Slaviša Marković, g. Zoran Pologoš i g. Milan Švraka.

# Ad – 1: Prijedlog zakona o radu – po hitnom postupku

Klubovi poslanika SNSD, DNS-SRS, SP, SDS-K i samostalni poslanik Ilija Stevančević predložili su zajedničke amandmane:

***Amandman 1.***

U Prijedlogu zakona o radu – po hitnom postupku, u član 3. u stavu (1) iza riječi „odnosi“ dodaju se riječi „način i postupak njihovog ostvarivanja“.

U istom članu dodaje se novi stav (4):

„(4) Poslodavac koji ne prihvati inicijativu reprezentativnog sindikata za pristupanje pregovorima za zaključenje kolektivnog ugovora, ne može Pravilnikom o radu da uredi prava i obaveze iz radnog odnosa.“

Dosadašnje stavove prenumerisati.

***Amandman 2.***

U Prijedlogu zakona o radu – po hitnom postupku, u članu 12. stav 1 tačka 1. mijenja se i glasi:

„1) platu, naknadu plate i druga primanja u skladu sa zakonom, opštim aktom i ugovorom o radu.

U istom stav (2) iza riječi „trudnoće“ briše se zapeta i dodaje riječ „i“.

***Amandman 3.***

U Prijedlogu zakona o radu – po hitnom postupku, u članu 15. u stavu (3), na kraju teksta stava briše se tačka i dodaje tekst: „u toku jedne godine.“

***Amandman 4.***

U Prijedlogu zakona o radu – po hitnom postupku, u članu 16. tačka 3) iza riječi : „isplati platu“ treba dodati tekst:„u smislu člana 121. stav (3)“,

***Amandman 5.***

U Prijedlogu zakona o radu – po hitnom postupku, u članu 17. u stavu (2) ispred riječi „utvrđivanjem“ briše se riječ „za“.

***Amandman 6.***

U Prijedlogu zakona o radu – po hitnom postupku,u članu 68. na kraju stava (2) iza riječi „okolnosti“ dodaju se tekst: „koje za posljedicu imaju nastanak nepredviđenih troškova i kazni za poslodavca.“

***Amandman 7.***

U Prijedlogu zakona o radu – po hitnom postupku, u članu 71. stav (2) se briše.

***Amandman 8.***

U Prijedlogu zakona o radu – po hitnom postupku, u članu 84. stav (1) se mijenja i glasi :

„(1) Radnik, u pravilu, koristi godišnji odmor bez prekida, ali, na zahtjev radnika, a uz saglasnost poslodavca, godišnji odmor može se koristiti u dva ili više dijelova.“

***Amandman 9.***

U Prijedlogu zakona o radu – po hitnom postupku, u članu 85. stav (1) se mijenja i glasi :

„(1) Raspored korišćenja godišnjeg odmora utvrđuje poslodavac, uz obavezu da radnike blagovremeno, a najkasnije do 30. juna, pisanim putem obavijesti o istom, s tim što radnik može tražiti korišćenje godišnjeg odmora u smislu člana 84. stav (1)."

***Amandman 10.***

U Prijedlogu zakona o radu – po hitnom postupku u članu 117. u stavu (3) ispred riječi „sindikata“ riječ „saglasnost“ mijenja se riječju „mišljenje“.

U istom članu briše se stav (4).

***Amandman 11.***

U Prijedlogu zakona o radu – po hitnom postupku u članu 124. stav (1) iza riječi „uvećava se“ dodaje se riječ „najmanje“.

***Amandman 12.***

U Prijedlogu zakona o radu – po hitnom postupku, u članu 131. u stavu (1) riječi „republičkog praznika“ se zamjenjuju riječima „praznika po zakonu“.

***Amandman 13.***

U Prijedlogu zakona o radu – po hitnom postupku, u članu 160. u stavu (2) broj „20“ mijenja se brojem „30“.

***Amandman 14.***

U članu 164. stav 2. mijenja se i glasi:

„(2) Zavod je dužan da, u roku iz stava 1. ovog člana, dostavi poslodavcu prijedlog mogućnosti obezbjeđenja prekvalifikacije, dokvalifikacije, samozapošljavanja, zapošljavanja kod drugih poslodavaca, kao i druge mjere za novo zapošljavanje viška radnika.“

***Amandman 15.***

U Prijedlogu zakona o radu – po hitnom postupku, u članu 172. u stavu (2) iza riječi „mesto rada“ dodaju se riječi: „ako su ispunjeni svi sljedeći uslovi“.

***Amandman 16.***

U Prijedlogu zakona o radu – po hitnom postupku, u članu 181. iza riječi „poboljšanje rada,“ dodaje se riječ „ako“.

***Amandman 17.***

U Prijedlogu zakona o radu – po hitnom postupku, u članu 195. stav (2) brisati.

Stav (3) i (4) postaju stavovi (2) i (3).

***Amandman 18.***

U Prijedlogu zakona o radu – po hitnom postupku u član 214. iza stava (1) dodaje se novi stav 2. koji glasi:

„(2) Predsjednik sindikata kod poslodavca ima pravo na naknadu za svoj rad u skladu sa kolektivnim ugovorima.“

***Amandman 19.***

U Prijedlogu zakona o radu – po hitnom postupku, u članu 215. stav (7) mijenja se i glasi:

„(7) Dozvoljen je slobodan pristup vanjskim sindikalnim predstavnicima u organizaciju sindikata organizovanu kod poslodavca, s tim da te aktivnosti i posjete budu ranije najavljene poslodavcu.“

***Amandman 20.***

U Prijedlogu zakona o radu – po hitnom postupku, u članu 218. iza broja „217.“ dodaju se riječi „stava (1)“.

***Amandman 21.***

U Prijedlogu zakona o radu – po hitnom postupku u članu 219. stav (1) broj *„*20“ mijenja se brojem „10“.

U istom članu u stavu 2. broj „20“ mijenja se brojem „5 “.

***Amandman 22.***

U Prijedlogu zakona o radu – po hitnom postupku, članu 221.

„Reprezentativno udruženje poslodavaca u smislu ovog zakona smatra se udruženje poslodavaca koje ispunjava uslove iz člana 220, stav (1) ovog zakona i u koje je učlanjeno ne manje od 10% poslodavaca od ukupnog broja poslodavaca u području, oblasti ili grani, na nivou Republike pod uslovom da ti poslodavci zapošljavaju ne manje od 10% zaposlenih od ukupnog broja zaposlenih u području, oblasti ili grani na nivou Republike.“

***Amandman 23.***

U Prijedlogu zakona o radu – po hitnom postupku u član 248. poslije riječi „savjeta“ stavlja se tačka, a ostali dio teksta se briše.

***Amandman 24.***

U Prijedlogu zakona o radu – po hitnom postupku, u članu 266. u stavu (1) u tački 3) broj „15“ mijenja se brojem „16“

***Amandman 25.***

U Prijedlogu zakona o radu – po hitnom postupku, u članu 269. stav (2) riječi „6 mjeseci“ mijenjaju se riječima „tri mjeseca“

VladaRepublike Srpske je prihvatila amandman 1. uz ispravku u riječi ''odnosi'' umjesto ''i'' treba da stoji slovo ''a'', ''odnosa'', zatim amandmane 2. 3. 4. 5. 6., 7. 8. 9. 10. uz dopunu ''a stav 5. postaje stav 4'', 12. 13. 14. 15. 16. 17. 19. 20. 21. uz dopunu poslije riječi ''Republika'' dodaju se riječi ''u najmanje tri područja oblasti i grane'', 22. 23. 24. i 25.

Vlada Republike Srpske nije prihvatila amandmane 11. i 18.

Predlagač amandmana nije zahtjevao da se Skupština izjasni o neusvojenim amandmanima.

Klub poslanika SDS-K predložio je sljedeće amandmane:

***Amandman 1.***

U Prijedlogu zakona o radu – po hitnom postupku u članu 107. poslije stava 3) dodaje se stav 4) koji glasi:

''Žena-majka stiče pravo na penziju za jednu godinu manje staža osiguranja za svako rođeno dijete u odnosu na uslove za sticanje prava na penziju uređene Zakonom o penzijsko invalidskom osiguranju''.

***Amandman 2.***

U članu 108. poslije stava 3) dodaje se stav 4) koji glasi:

''U slučaju iz stava 3) ovog člana, žena- majka stiče pravo na penziju za šest mjeseci manje staža osiguranja u odnosu na uslove za sticanje prava na penziju predviđene Zakonom o penzijsko invalidskom osiguranju''.

Vlada Republike Srpske je prihvatila amandman 1. a nije prihvatila amandman 2.

Predlagač amandmana nije zahtjevao da se Skupština izjasni o neusvojenom amandmanu.

Pristupilo se izjašnjavanju o Prijedlogu zakona.

(*49 narodnih poslanika je glasalo ''za'', niko nije glasao ''protiv'', niko nije bio*

*''uzdržan'')*

Usvojen je Zakon o radu.

# Ad – 2: Prijedlog zakona o policiji i unutrašnjim poslovima – po hitnom postupku

Klub poslanika Koalicija Domovina predložio je pet amandmana.

***Amandman 1.***

U poglavlju ravnopravnosti polova dodati: ''i nacionana zastupljenost''

Član 4. u tački 1. iza riječi: Ministarstvo preduzima mjere da bi se promovisala ravnopravnost žena i muškaraca dodati riječi ''te nacionalnu zastupljenost'' u strukturi zaposlenih u Ministarstvu.

***Amandman 2.***

U članu 17. (Nezavisni odbor) na kraju tačke 1. nakon riječi: i drugih društvenih nauka tačka prelazi u zarez i dodaju se riječi: ''vodeći računa o nacionalnoj zastupljenosti''.

***Amandman 3.***

U članu 76. (Komisija za izbor)

tačka 1. glasi: ''Ministar formira komisiju za izbor ''vodeći računa o nacionalnoj zastupljenosti''.

***Amandman 4.***

U članu 83. (Komisija)

U tački 1.: Postupak izbora policijskih službenika sprovodi Komisija koju imenuje ministar ''vodeći računa o nacionalnoj zastupljenosti''.

***Amandman 5.***

U članu 138. (Sastav Policijskog odbora)

U tački 1. na kraju dodati: ''vodeći računa o nacionalnoj zastupljenosti''.

Vlada Republike Srpske je prihvatila predložene amandmane.

Pristupilo se izjašnjavanju o Prijedlogu zakona.

*(49 narodnih poslanika je glasalo ''za'', niko nije glasao ''protiv'', niko nije bio*

*''uzdržan'')*

Usvojen je Zakon o policiji i unutrašnjim poslovima.

Ovim je okončan rad po dnevnom redu Šesnaeste posebne sjednice Narodne skupštine Republike Srpske.

Sastavni dio ovog zapisnika je tonski zapis Šesnaeste posebne sjednice Narodne skupštine Republike Srpske.

**GENERALNI SEKRETAR Po ovlašćenju**

**NARODNE SKUPŠTINE Predsjednika Narodne skupštine**

***Marko Aćić dr Nenad Stevandić***